Pyreneereik

Pyreneereik (Quercus pyrenaica) er et løvfellende tre i bøkefamilien. 

Den blir opptil 20 m høy, eller mer sjelden 25 m. Krona er ganske glissen, og barken er lysegrå og dypt furet. Skuddene er blankt grønne med grå hår. Bladstilken er 8–10 mm lang og tett håret. Bladene har 4–8 par dype fliker; de er 7–20 cm lange, 4–10 cm brede, grågrønne og mykt hårete over det hele. Galler er vanlige på bladene. Om høsten visner bladene, men de sitter på treet helt til våren. Hannblomstene er samlet i gylne, hengende rakler. Nøttene er 4 cm lange og 1–2,5 cm brede.

Pyreneereik er en submediterran art, som vokser lenger mot nord og vest, eller høyere til fjells, der temperaturen blir for lav og nedbøren for høy til at den egentlige middelhavsvegetasjonen trives. Utbredelsen omfatter nordlige Marokko, Spania, Portugal og vestlige Frankrike. På Den iberiske halvøy er den vanligst i den nordvestlige delen. Til tross for navnet forekommer den nesten ikke i Pyreneene. 

Den foretrekker sur jord, og sterk sommertørke er en begrensende faktor for utbredelsen. Innenfor utbredelsesområdet danner pyreneereik skoger der den er det dominerende treslaget. I nord kommer sommereik og vintereik inn i disse skogene, og i sør steineik, og til og med korkeik. Den er en viktig del i det savannelignende dehesa-landskapet på Den iberiske halvøy, som er skapt av beiting og branner.

Referanser

Eksterne lenker 
 

Eikeslekten